Teekond alumisest parklast trepistikuni

Muuseumi alumine parkla on ristkülikukujuline ja asub linna poolt tulles paremat kätt. Parkla pikem külg on Pirita tee ja merega paralleelne. Merepoolses küljes asub 45 parkimiskohta autodele, ninaga Pirita tee poole. Parkla vastasküljel, paralleelselt kõnnitee servaga on parkimiskohad kolmele bussile ja kahele taksole. Parklat piiravad pikematest külgedest kõnniteed ja Pirita tee poolt lisaks eraldav mururiba. Mururiba taga on bussipeatus linnast tulijatele. Parkla lühematel külgedel on sisse- ja väljasõiduteed ning mummudega tähistatud ülekäigurajad. Sissesõidutee on linnapoolses otsas, väljasõidutee on Pirita pool. Invaparkimiskoht asub linna poolt tulles parkla kaugemas, Pirita-poolses servas. See asub vahetult kõnnitee ääres, mida mööda saab väljasõidutee juures oleva ülekäigurajani ning mööda muuseumimäe serva all kulgevat kõnniteed lossi trepistikuni.

Invaparkimiskohal autost paremalt poolt väljudes jõuad kõnniteele. Seljaga auto poole, liigu 7 sammu edasi, hoides paremale kella 2 suunas. Jõuad taktiilsete nuppudega tähistatud ülekäigurajani. Ületa see 10–11 sammuga. Otse ees laiub nn muuseumimägi. Vasakult paremale kulgeb jalgratta- ja kõnnitee. Mine 6–7 sammu otse ja keera seejärel paremale kella 3 suunas. Liigu pikalt otse edasi, u 140 sammu, et jõuda trepistiku alumise otsani. Vasakul kõnnitee servas kulgeb mäe jalamit lõpetav vihmaveerenn, mis on jalakõrgune ja u 40 cm laiune. Paremal, parkla pool lõpeb teeserv äärekiviga alla, tee servas on ühtlaste vahedega viis tänavalaternat. U 120 sammu pärast algab vasakul pool madal massiivne paekivimüür, mis liitub hiljem trepistikuga. Müüri taga on lopsakas puudesalu, mille oksad ulatuvad trepi kohale. Trepistikul on paremal pool lai ja kõrge sakmeline rinnatis, mida võib kasutada toena või käsipuuna. Liikumine üles on sama nagu bussipeatusest tulles, ainus erinevus, et siin lähened trepile vasakut haru pidi esimese mademeni jõudmiseks. Trepp on eraldi kirjeldatud.